Han stormet Grammy-scenen - kastet i fengsel
Det ble i noen intense sekunder full forvirring på musikkgallaen i Los Angeles natt til mandag da en ukjent dresskledd mann plutselig skred opp på podiet samtidig som Adele. Mens Adele var i gledesrus over Grammy-statuetten, var Jennifer Lopez den som først skjønte at de var én person for mye på podiet.Prisutdeler Pitbull overrekker trofeet til Adele, mens Lopez kaster et spørrende blikk på den uventede gjesten som kom inn fra sidelinjen. Lopez og mannen, som i ettertid har vist seg å være en ukrainsk TV-reporter med sans for elleville sprell, veksler et blikk før Lopez raskt dytter ham bort. Han rekker imidlertid å si gratulerer til Adele før han blir vist bort. Lopez snur seg enda en gang etter mannen når han haster ut av scenebildet.Vitalii Sediuk, som han heter, ble pågrepet etter hendelsen og måtte tilbringe natten i fengsel, skriver nyhetsbyrået bladet Hollywood Reporter. - Jeg er ikke en gal fyr - jeg tenker bare annerledes, forklarer 24-åringen til bladet.Han forklarer videre hvordan han snek seg inn uten billett og fant et ledig sete blant A-kjendiser i salen. - Jeg tror setet tilhørte Adam Levine, for han satt på gulvet, sier den eplekjekke reporteren og sikter til vokalisten i bandet Maroon 5. 24-åringen hadde angivelig ikke planlagt å storme scenen, men da hans favorittartist Adele ble ropt opp, falt han for fristelsen.Det er ikke første gang Sediuk provoserer med kjendisstunt. I fjor forsøkte han å kysse Will Smith på filmpremieren til «Men in Black II» i Moskva - noe Smith reagerte på med å klappe til mannen. I 2011 ga Sediuk seg ut for å være Madonna-fan på en rød løper-tilstelning, og ga henne en bukett blomster han visste hun var allergisk mot.
Jennifer Lopez og Pitbull ropte prisvinner Adele opp på scenen og fikk besøk av en uønsket gjest.